Minister besoek familie ná rugbyspeler sterfThokozile Xasa, minister van sport, en Stella Ndabeni-Abrahams, adjunkminister van telekommunikasie en posdiens, besoek die Roets-familie (Foto: Facebook) Thokozile Xasa, minister van sport, het Sondag die familie van Gert Roets (23), die belowende Wolwe-rugbyspeler wat op 14 April dood is nadat hy in ŉ vermeende mislukte rooftog geskiet is, in Kempton Park aan die Oos-Rand besoek. Jaco Lombard, die familie se woordvoerder, het aan Maroela Media bevestig dat Xasa besoek by die familie afgelê het. Lombard sê dit het “ongelooflik baie” vir die Roets-familie beteken dat sy haar medelye met hulle betoon het. “Xasa se woordvoerder het die naweek met die familie in verbinding getree om te hoor of sy hulle kan besoek nadat sy die atlete van die Statebondspele terug verwelkom het,” vertel hy. “Hulle het dadelik ingestem dat sy kan kom kuier. Dit was ŉ mooi gebaar en hoewel dit nie die seer van hul kind se dood wegvat nie, het hulle haar besoek waardeer.” Lombard sê hy het nie meer inligting oor dié besoek nie aangesien hy nie persoonlik daar was nie en nog nie met die familie daaroor gepraat het nie. Hy sê dit gaan “onder omstandighede goed” met die familie. “Dit is maar ŉ geweldige skok, maar hulle hou kop bo water,” sê hy. “Yolanda [Roets se ma] neem medikasie om haar deur die moeilike tyd te help, maar hulle staan sterk.” Xasa het Sondag in haar toespraak om die Suid-Afrikaanse atlete ná die Statebondspele terug in die land te verwelkom, ook in die openbaar haar medelye met die Roets-familie uitgespreek. “Dit is met groot hartseer dat ons Gert Roets, ŉ sportman en rugbyspeler van die Oos-Rand en ŉ lid van die Wolwe-rugbyklub, verloor het. Mag die Here met hierdie familie wees in dié donker uur,” het sy gesê. Gert Roets en sy boetie Kobus. Foto: Verskaf Lombard sê die familie is nou in die beplanningsfase om ŉ niewinsgewende organisasie te stig wat mense in “soortgelyke situasies” as Roets kan bystaan. Hy sê die organisasie sal daarop fokus op finansiële steun aan gesinne te bied wat deur misdaad geraak is en nie noodwendig die finansies het om vir mediese behandeling te betaal nie. Hy sê die organisasie sal in Gertjie, soos familie en vriende na hom verwys, se naam gestig word. Lombard sê verder die begrafnisreëlings is nog nie gefinaliseer nie. Hy sê dié reëlings sal weldra aan die media deurgegee word. Roets is op 7 April omstreeks 05:30 in Van Riebeeckpark in Kempton Park in ŉ skietvoorval geskiet. Gertjie, Devan Kruger (23), ŉ vriend wat saam met hom vir die Wolwe uitdraf, en ŉ vriendin is die oggend by Kruger se huis afgelaai ná ŉ aand uit saam met vriende. Roets en Kruger het volgens die familie ná die kuier saam met hul vriendin na haar huis toe geloop en om haar veilig tuis te besorg. Kruger se huis is sowat 500 m van die treinstasie in Van Riebeeckpark en die vriendin woon sowat 500 m anderkant die treinstasie. Nadat die vriendin veilig by haar huis terugbesorg is, het twee verdagtes op pad terug na Kruger se huis lukraak op Roets en Kruger losgebrand. Albei vriende het gevlug en die verdagtes het later ook op die vlug geslaan. Die hoofslagaar in Roets heup is tydens die voorval, wat as ŉ mislukte rooftog bestempel word, afgeskiet. Hy was verlede Saterdag nagenoeg nege uur lank in die teater in ŉ poging om die slagaar te herstel om sy been en lewe te red. Hy is sedertdien onder verdowing gehou, en was aan dialise en ŉ ventilator gekoppel. Sy been is op 13 April geamputeer. Lombard het vroeër privaatheid vir die familie versoek. “Ons liefdevolle vriend Gertjie is by ons hemelse Vader. Ons vra dat almal die familie ŉ tydjie sal gee uit respek. Ons almal dank ons Vader vir die geleende tyd wat hy Gertjie aan ons gegee het,” het Lombard gesê.